ກອງປະຊຸມສຳມະນາກ່ຽວກັບວິທະຍາສາດສັງຄົມຄັ້ງປະຖົມມະເລີກດ້ວຍຫົວຂໍ້ວ່າ: “ບົດບາດຂອງຫວຽດນາມ-ລາວ ແລະ ກຳປູເຈຍ ໃນການຮ່ວມມືອະນຸພາກພື້ນແມ່ນ້ຳຂອງເປີດກ້ວາງໃນສະພາບການໃໝ່“ ຫາກໍ່ໄດ້ດຳເນີນໄປຢູ່ນະຄອນທະເລດ່ານັງ ທາງພາກກາງຫວຽດນາມ ຫວ່າງແລ້ວນີ້. ທີ່ກອງປະຊຸມສຳມະນາ, ບັນດານັກວິທະຍາສາດ, ຜູ້ຊ່ຽວຊານໄດ້ຍົກອອກຂໍ້ສະເໜີ, ຄຳເຫັນເພື່ອແນໃສ່ສ້າງເງື່ອນໄຂອຳນວຍຄວາມສະດວກ, ຊຸກຍູ້ການເຕີບໂຕດ້ານເສດຖະກິດ, ປົວແປງ ແລະ ຮັກສາຊີວິດການເປັນຢູ່ຂອງປະຊາຊົນເປັນປົກກະຕິຕາມຈຸດໝາຍພັດທະນາແບບຍືນຍົງ, ສົມກັບຄວາມສາມາດບົ່ມຊ້ອນ ແລະ ທ່າໄດ້ປຽບແຫ່ງການພັດທະນາຂອງອະນຸພາກພື້ນແມ່ນ້ຳຂອງເປີດກ້ວາງໃນສະພາບການໃໝ່.
ສະພາບກອງປະຊຸມສຳມະນາ
(ພາບ: ອິນເຕີແນັດ)
ໃນໄລຍະທີ່ຜ່ານມາ, ທ່າອ່ຽງການຮ່ວມມື, ເຊື່ອມຕໍ່ເສດຖະກິດໃນປະຊາຄົມບັນດາປະເທດອາຊີຕາເວັນອອກສ່ຽງໃຕ້ໄດ້, ພວມ ແລະ ຈະສືບຕໍ່ພັດທະນາຢ່າງແຮງ. ອະນຸພາກພື້ນແມ່ນ້ຳຂອງກໍ່ນອນໃນທ່າອ່ຽງລວມນີ້. ການຮ່ວມມືໃນອະນຸພາກພື້ນແມ່ນ້ຳຂອງຮຽກຮ້ອງໃຫ້ສ້າງບັນດາການຮ່ວມສຳພັນໃນຫຼາຍຂົງເຂດ, ໃນນັ້ນມີຂົງເຂດວິທະຍາສາດສັງຄົມ. ຕາມສາດສະດາຈານ, ດຣ Nguyen Xuan Thang ປະທານສະຖາບັນວິທະຍາສາດສັງຄົມຫວຽດນາມແລ້ວ, ກອງປະຊຸມສຳມະນາຄັ້ງປະຖົມມະເລິກລະຫວ່າງສະຖາບັນວິທະຍາສາດສັງຄົມສາມປະເທດຫວຽດນາມ-ລາວ-ກຳປູເຈຍ ມີຄວາມໝາຍສຳຄັນທີ່ສຸດ, ເປີດໂຄງການຮ່ວມມືເປັນປະຈຳ, ຮອບດ້ານ ແລະ ຍາວນນານລະຫວ່າງສາມສະຖາບັນ:
“ກອງປະຊຸມສຳມະນາແມ່ນການເປີດສາກໃຫ້ແກ່ການຮ່ວມມືດ້ານວິທະຍາສາດສັງຄົມຕາມທິດລົງເລິກ, ບົນຈິດໃຈເພື່ອຈຸດໝາຍສະຖຽນລະພາບ, ຮ່ວມມື, ໃນນັ້ນໄດ້ເນັ້ນໜັກເປັນພິເສດເຖິງການພົວພັນທີ່ເປັນມູນເຊື້ອ, ມິດຕະພາບແບບພິເສດໃນສະພາບການພາກພື້ນ ແລະ ໂລກມີການຜັນແປຫຼາຍຢ່າງ. ພວກຂ້າພະເຈົ້າຕ້ອງຄົ້ນຄ້ວາເພື່ອເຮັດແນວໃດຈະເສີມຂະຫຍາຍປັດໄຈຕັ້ງໜ້າ, ຢັ້ງຢືນບັນດາຄຸນຄ່າທີ່ບັນລຸໄດ້, ພ້ອມທັງຫລຸດຜ່ອນໃນລະດັບຕ່ຳສຸດ, ຜ່ານຜ່າຄວາມຫຍຸ້ງຍາກ ການທ້າທາຍນາໆປະການເພື່ອຈຸດໝາຍພັດທະນາຂອງພາກພື້ນກໍ່ຄືຂອງແຕ່ລະປະເທດ”
ບັນດາຜູ້ແທນເຂົ້າຮ່ວມກອງປະຊຸມສຳມະນາ
(ພາບ: ອິນເຕີແນັດ)
ກອງປະຊຸມສຳມະນາໄດ້ສຸມໃສ່ລົງເລິກວິເຄາະບັນດາບັນຫາຕົ້ນຕໍຄື: ຕີລາຄາສະພາບການຮ່ວມມືໃນອະນຸພາກພື້ນແມ່ນ້ຳຂອງ ແລະ ແງ່ຫວັງ, ສະພາບການໃໝ່ພວມ ແລະ ຈະມີການກະທົບຄືແນວໃດຕໍ່ການຮ່ວມມືໃນອະນຸພາກພື້ນແມ່ນ້ຳຂອງເປີດກ້ວາງ, ບົດບາດຂອງຫວຽດນາມ-ລາວ-ກຳປູເຈຍ ໃນການຮ່ວມມືພັດທະນາອະນຸພາກພື້ນແມ່ນ້ຳຂອງເປີດກ້ວາງໃນປະຈຸບັນ ແລະ ໃນໄລຍະທີ່ຈະມາເຖິງ; ການຮ່ວມມືສອງຝ່າຍ ແລະ ຫຼາຍຝ່າຍໃນການເຊື່ອມຈອດການຮ່ວມມືລະຫວ່າງອະນຸພາກພື້ນແມ່ນ້ຳຂອງ ກັບອະນຸພາກພື້ນອື່ນໆ….ພິເສດແມ່ນການຮ່ວມມືພັດທະນາເຂດສາມຫຼ່ຽມພັດທະນາຂອງຫວຽດນາມ-ລາວ-ກຳປູເຈຍ….. ຕາມທ່ານ Neth Barom ຮອງຜູ້ອຳນວຍການສະຖາບັນການຕ່າງປະເທດກຳປູເຈຍ ແລ້ວ, ກອງປະຊຸມສຳມະນາຄັ້ງນີ້ ໄດ້ສ້າງເງື່ອນໄຂໃຫ້ບັນດານັກປັນຍາຊົນສາມາດພົບປະ ແລະ ແລກປ່ຽນບັນດາບັນຫາສັງຄົມ, ວິທະຍາສາດທຳມະຊາດ:
“ຂ້າພະເຈົ້າຄິດວ່າ, ການຮ່ວມມືພັດທະນາວິທະຍາສາດສັງຄົມລະຫວ່າງສະຖາບັນວິທະຍາສາດສັງຄົມກຳປູເຈຍ-ລາວ-ຫວຽດນາມ ແມ່ນຮີບດ່ວນທີ່ສຸດ. ຍ້ອນວ່າ ວິທະຍາສາດແມ່ນປະກົດການຂອງການພັດທະນາ. ເມື່ອການພັດທະນາຂາດວິທະຍາສາດ, ການພັດທະນານັ້ນຈະບໍ່ມີຈຸດໝາຍ, ເມື່ອການພັດທະນາບໍ່ມີການເຂົ້າຮ່ວມຂອງບັນດານັກວິທະຍາສາດ ມັນຈະພາໄປເຖິງຜົນຮ້າຍຕໍ່ສັງຄົມ”
ທ່ານທອງສະລິດ ມັງໜໍ່ເມັກ, ຜູ້ຮັກສາການປະທານສະຖາບັນວິທະຍາສາດສັງຄົມແຫ່ງຊາດລາວ ຖືວ່າ, ທີ່ກອງປະຊຸມສຳມະນາຄັ້ງນີ້, ນັກວິທະຍາສາດສາມປະເທດໄດ້ສະເໜີບັນດາການຄົ້ນຄ້ວາກ່ຽວກັບການພັດທະນາໃນອະນຸພາກພື້ນ, ພາກພື້ນ, ບັນດາບັນຫາຍັງຄົງຄ້າງ ແລະ ພ້ອມກັນປຶກສາຫາລືມາດຕະການແກ້ໄຂອີງຕາມວິທີການທາງດ້ານວິທະຍາສາດ:
ສຽງທ່ານທອງສະລິດ ມັງໜໍ່ເມັກ
ບັນດາຄຳເຫັນແລກປ່ຽນ ແລະ ບັນຫາທີ່ໄດ້ນຳມາສະເໜີທີ່ກອງປະຊຸມສຳມະນາໄດ້ເປີດແນວຄວາມຄິດຫຼາຍຢ່າງໃຫ້ແກ່ນັກວິທະຍາສາດສາມປະເທດໃນການເຄື່ອນໄຫວຄົ້ນຄ້ວາ, ບຳລຸງສ້າງ ແລະ ໃຫ້ຄຳປຶກສານະໂຍບາຍ ແລະ ຍົກອອກບັນດາຂໍ້ລິເລີ່ມຊ່ວຍໃຫ້ບັນດາອົງການຄຸ້ມຄອງ, ນັກວາງແຜນນະໂຍບາຍ ແລະ ພິເສດແມ່ນລັດຖະບານສາມປະເທດຫວຽດນາມ-ລາວ-ກຳປູເຈຍ ເພື່ອມີບັນດາການກຳນົດທິດ ມາດຕະການ ແລະ ລັດຖະນະໂຍບາຍທີ່ເໝາະສົມກັບສະພາບການໃໝ່.